KIRJALLINEN KYSYMYS E-2923/01

esittäjä(t): Antonios Trakatellis (PPE-DE) ja Ioannis Averoff (PPE-DE) komissiolle

(17. lokakuuta 2001)

Aihe: Yhteisön lainsäädännön rikkominen pidättämällä yhteisön tukia laittomasti ja kreikkalaisen ATE-pankin käytäntöjen kautta sekä yhteisön tukien maksamisen viivästyminen

Tiettyjen maatalousosuuskuntien harjoittama tukien laiton pidättäminen ja viivästymiset tukien maksamisessa niiden saajille ovat merkittävä ja pitkäaikainen ongelma kreikkalaisille maanviljelijöille. Kreikkalainen ATE-pankki (Agrotiki Trapeza tis Ellados, The Agricultural Bank of Greece) ylläpitää ja peittelee kyseisiä käytäntöjä uudella interventiojärjestelmällä, jolla se käsittelee ja maksaa yhteisön tukia hyödyntäen laittomasti ja perusteettomasti muille tarkoitettuja yhteisön määrärahoja. Lisäksi se synnyttää epäreilua kilpailua, kilpailun vääristymistä ja laittomia monopolistisia rahoituskäytäntöjä ylläpitäen näin kreikkalaisen maatalouden vanhentuneita rakenteita. Esimerkkinä tästä toimintalinjasta on seuraava valtuutus, jonka allekirjoittamista maanviljelijöiltä vaaditaan.

Tuottaja tietoisena voimassaolevissa kansallisissa ja yhteisön säännöksissä säädetyistä menettelyistä ja seurauksista :

1. valtuuttaa Mesolongi-Nafpaktian OP-EASin (maatalousosuuskuntien liiton tuottajaryhmän), jonka jäsen hän on,

a) hoitamaan ja toteuttamaan kaikki maksamisen edellyttämät välttämättömät toimet hyvittäen magneettisella tallennusvälineellä hänen edellä mainittua tiliään ennakkomaksujen ja tukimaksujen määrällä asiaa koskevien ETY:n asetusten ja maatalousministeriön päätösten puitteissa ja

b) toteuttamaan kaikki toimet, jotka ovat välttämättömiä, jotta ATE voi veloittaa hänen tililtään ne summat, jotka hän on velkaa kolmansille osapuolille, erityisesti

(i) Kreikan maatalousalan vakuutuslaitokselle ELGAlle,

(ii) verovirastolle, mahdollisesti koituvista veroista,

(iii) kolmansille osapuolille mahdollisista perusteettomasti maksetuista määristä ja

(iv) Mesolongi-Nafpaktian OP-EASille palkkioista, joita tämä on oikeutettu saamaan edellä mainituista töistä siten kuin nämä kulloinkin on määritelty yleiskokouksen tai hallintoneuvoston päätöksellä, ja suorittamaan nämä maksut toimivaltaisille elimille (verovirasto, maataloustuotteiden ostojen hallinnosta vastaava interventioelin DIDAGEP jne);

2. valtuuttaa ATE:n ryhtymään jatkossa seuraaviin toimiin:

a) hyvittämään tuottajan tiliä edellä esitetyn 1 kohdan a alakohdan määräysten mukaisesti ja

b) veloittamaan tätä tiliä edellä esitetyn 1 kohdan b alakohdan määräysten mukaisesti sekä hyvittämään ja veloittamaan näillä summilla asianmukaisia tilejä ja luovuttamaan näitä summia toimivaltaisille elimille tai kolmansille osapuolille;

3. antaa Mesolongin-Nafpaktian OP-EASille oikeuden pidättää edellä mainittujen määrien maksamisen jälkeen ne summat, jotka tuottaja on sille velkaa, siten, että ATE veloittaa hänen tiliään;

4. valtuuttaa ATEn myöntämään myös hänelle, kyseessä olevasta palvelusta riippuen joko oikeuden voimasta (esimerkiksi korko) tai hakemuksesta (esimerkiksi luottokortti), edullisimmat ehdot, jotka se myöntää niille edunsaajille, joille tuki maksetaan sähköisellä välineellä, kun hän tätä tarvitsee.

1. Rikotaanko edellä esitettyyn valtuutukseen sisältyvien menettelyiden mukaisessa yhteisön tukimaksujärjestelmässä yhteisön säännöksiä? Mihin toimiin komissio aikoo ryhtyä, jotta ATEn toiminta saataisiin yhteisön säännösten mukaiseksi?

2. Ovatko pidätykset, joita yhteisön tukien maksamisesta vastaavat elimet tekevät sillä perusteella, että ne suorittavat maksuhetkellä byrokratiaan liittyviä palveluita, sopusoinnussa yhteisön asetuksen (EY) N:o 1259/1999(1) kanssa? Mihin toimiin komissio aikoo ryhtyä varmistaakseen yhteisön tukien täysimääräisen maksamisen edunsaajille Kreikassa ilman pienimpiäkään pidätyksiä?

3. Paljonko EMOTR:n kautta saatavista yhteisön määrärahoista on menetetty viimeisten kolmen vuoden aikana (19992001) Kreikassa sen vuoksi, että yhteisön tukia ei viivytysten takia ole maksettu ajoissa edunsaajille asetuksen (EY) N:o 296/96(2) mukaisesti?

(1) EYVL L 160, 26.6.1999, s. 113.

(2) EYVL L 39, 17.2.1996, s. 5.

Franz Fischlerin komission puolesta antama vastaus

(4. joulukuuta 2001)

Komissio on tietoinen niistä Kreikan järjestelyistä, joihin arvoisan parlamentin jäsenen kysymyksessä viitataan.

Komissiolle on tehty useita valituksia vähennyksistä, joita kreikkalaiset tuottajaryhmittymät tai niiden liitot ovat tehneet yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun neuvoston asetuksen (EY) N:o 1259/1999 nojalla suoritetuista yhteisön maksuista.

Komissio tutkii asiaa EY:n perustamissopimuksen 226 artiklassa (entisessä 169 artiklassa) määrätyn rikkomismenettelyn mukaisesti.

Lisäksi yhteisön Kreikalle maksaman tuen täysimääräistä maksatusta on oikaistu Euroopan maatalouden ohjaus- ja tukirahaston (EMOTR) tilien tarkastamis- ja hyväksymismenettelyn yhteydessä. Koska Kreikka ei ole noudattanut yhteisön tukien maksuaikoja, tilien tarkastus- ja hyväksymismenettelystä vuosina 1999, 2000 ja 2001 tehtyjen päätösten nojalla on tehty oikaisuja, joiden määrä on 7 850 119,24 euroa.

Lisäksi yhteisön tuomioistuimen on määrä ottaa kantaa ELGA:lle suoritettaviin maksuihin sen käsiteltävänä olevassa tapauksessa C-355/00.